মামুকা মামুলাশভিলি

**মামুকা** **উশাঙ্গি** **মামুলাশভিলি** (; ; জন্ম: ২২ এপ্রিল, ১৯৭৮) হলেন একজন জর্জীয় সামরিক ইউনিট নেতা, যিনি বর্তমানে ইউক্রেনে জর্জীয় সৈন্যদলের নেতৃত্ব দিচ্ছেন। 

## জীবনী

### প্রারম্ভিক জীবন
মামুকা মামুলাশভিলি ১৯৭৮ সালের ২২ এপ্রিল সোভিয়েত ইউনিয়নের অন্তর্ভুক্ত সমাজতান্ত্রিক জর্জীয় প্রজাতন্ত্রের রাজধানী তিবিলিসিতে জন্মগ্রহণ করেন। তার পিতা জুরাব মামুলাশভিলি ১৯৯২–১৯৯৩ সালের আবখাজিয়া যুদ্ধে একজন সামরিক কমান্ডার হিসেবে দায়িত্ব পালন করেছিলেন। তার বোন নোনা মামুলাশভিলি একজন রাজনীতিবিদ এবং জর্জীয় সংসদের একজন সহ-সদস্য। তিনি সাবেক জর্জীয় প্রেসিডেন্ট মিখাইল সাকাশভিলির নেতৃত্বাধীন ইউনাইটেড ন্যাশনাল মুভমেন্ট দলের একজন সদস্য।

### আবখাজিয়া যুদ্ধ
আবখাজিয়া যুদ্ধে (১৯৯২–১৯৯৩) মামুকা মামুলাশভিলি মাত্র ১৪ বছর বয়সে জর্জিয়ার পক্ষে যুদ্ধে অংশ নেন। এই যুদ্ধে তিনি তার পিতা জর্জীয় সামরিক কর্মকর্তা জুরাব মামুলাশভিলি সঙ্গে একত্রে লড়াই করেছিলেন। যুদ্ধ  চলাকালীন তিনি আবখাজ বাহিনীর হাতে বন্দী হন এবং মুক্তি পাওয়ার আগে তিন মাস ধরে আটক অবস্থায় ছিলেন। 

### প্রথম চেচেন যুদ্ধ
মামুলাশভিলি প্রথম চেচেন যুদ্ধে (১৯৯৪–১৯৯৬) একজন বিদেশি স্বেচ্ছাসেবক হিসেবে রুশ বাহিনীর বিরুদ্ধে লড়াই করেছিলেন।

### জর্জিয়ায় প্রত্যাবর্তন
প্রথম চেচন যুদ্ধের পর মামুলাশভিলি নিজের শিক্ষা সম্পন্ন করার জন্য প্যারিসে যান। পরে জর্জিয়ায় ফিরে এসে তিনি সাবেক প্রেসিডেন্ট মিখাইল সাকাশভিলির একজন সিনিয়র সামরিক উপদেষ্টা হিসেবে কাজ শুরু করেন।

২০০৮ সালের রাশিয়া-জর্জিয়া যুদ্ধে মামুলাশভিলি জর্জিয়ার পক্ষে লড়াই করেন।

### ইউক্রেন
মামুলাশভিলি ২০১৩ সালে ইউরোমাইডান আন্দোলনকে সমর্থন করার জন্য ইউক্রেনে চলে যান।

#### জর্জীয় লেজিয়ন

২০১৪ সালে মামুলাশভিলি ইউক্রেনের জর্জীয় লেজিয়নের (যোদ্ধাদল) প্রতিষ্ঠাকালীন সদস্যদের একজন ছিলেন এবং বর্তমানে তিনি ২০২২ সালে শুরু হওয়া রুশ আগ্রাসনের বিরুদ্ধে লড়াইয়ে দলটির নেতৃত্ব দিচ্ছেন। তিনি হোস্টোমেল বিমানবন্দর যুদ্ধেও অংশগ্রহণ করেছিলেন।

মামুলাশভিলি ইউক্রেনের আকাশসীমাকে নো-ফ্লাই জোন (উড্ডয়ন-নিষিদ্ধ এলাকা) হিসেবে ঘোষণার পক্ষে সমর্থন জানিয়েছেন। তার মতে, রুশ বিমান হামলা প্রতিরোধ করার জন্য এটি অপরিহার্য।

ইউক্রেনে রুশ আগ্রাসনের সময় তার অধীনস্থ বাহিনী দ্বারা যুদ্ধবন্দিদের প্রতি দুর্ব্যবহারের মাধ্যমে যুদ্ধাপরাধ সংঘটিত হয়েছে বলে অভিযোগও উঠেছিল। কথার ছলে একপর্যায়ে তিনি এসব অভিযোগ স্বীকার করার উপক্রম হয়েছিলেন; যদিও পরে তিনি সেগুলো অস্বীকার করেন।

ভিন্নমতাবলম্বী রুশ ব্যবসায়ী মিখাইল খোদোরকোভস্কির ইউটিউব চ্যানেলে প্রকাশিত এক সাক্ষাৎকারে তিনি রুশ যুদ্ধবন্দিদের সাথে নিজেদের আচরণ সম্পর্কে বলেন: “কখনো আমরা তাদের হাত-পা বেঁধে দিই। আমি জর্জীয় লিজিয়নের পক্ষ থেকে বলছি যে, আমরা কখনোই রুশ যুদ্ধবন্দি নেব না (বরং তাদের হত্যা করা হবে)।”

মামুলাশভিলি রুশ সৈন্যদের ক্ষেত্রে ‘নো কোয়ার্টার’ (কোনো ধরনের রেহাই না দেওয়া) নীতির পক্ষে যুক্তি দেখান এবং বলেন যে, এটি বুচা গণহত্যার প্রতিক্রিয়া হিসেবে নেওয়া হয়েছে।

২০২৪ সালের ১৩ জুন মামুলাশভিলি জানান, তাকে তৃতীয় বারের মতো বিষপ্রয়োগ করা হয়েছে।

#### '''রাশিয়ায় ফৌজদারি অভিযোগ'''
২০২৩ সালের সেপ্টেম্বর পর্যন্ত মামুলাশভিলির বিরুদ্ধে রাশিয়ায় মোট আটটি ফৌজদারি মামলা দায়ের করা হয়েছে। তার বিরুদ্ধে আনা অভিযোগগুলোর মধ্যে রয়েছে ভাড়াটে যোদ্ধা নিয়োগ, জাতিগত বিদ্বেষ উসকে দেওয়াসহ আরো অনোক গুরুত্বপূর্ণ অপরাধ। মামুলাশভিলি অভিযোগ করেছেন যে, রাশিয়া তার মাথার জন্য পুরস্কার ঘোষণা করেছে।

### '''জর্জিয়ায় অভ্যুত্থান ষড়যন্ত্রের অভিযোগ'''
২০২৩ সালের ১৮ সেপ্টেম্বর জর্জিয়ার রাষ্ট্রীয় নিরাপত্তা সেবা (এসএসজি) অভিযোগ করে যে, সাবেক রাষ্ট্রপতি মিখাইল সাকাশভিলি ও তার অনুসারীরা ইউক্রেন সরকার ও ইউক্রেনে অবস্থানরত জর্জীয় স্বেচ্ছাসেবকদের সঙ্গে যোগসাজশ করে জর্জিয়া সরকারের বিরুদ্ধে অভ্যুত্থানের ষড়যন্ত্রে লিপ্ত রয়েছে। তাদের এই অভিযোগের প্রতিক্রিয়ায় মামুলাশভিলি বলেন, পুরো ঘটনাটিই যেন ক্রেমলিনের পরিকল্পনা অনুযায়ী সাজিয়ে বলা হয়েছে। তার ভাষায়, এই “ভিত্তিহীন” অভিযোগ প্রমাণ করে যে, জর্জিয়ার ক্ষমতাসীন দলটি ক্রেমলিনের সমর্থনে রয়েছে।

এদিকে ইউক্রেনের রাজধানী কিয়েভ থেকে দাবি জানানো হয় যে, মিখাইল সাকাশভিলিকে একটি নিরপেক্ষ দেশের কোনো চিকিৎসা কেন্দ্রে স্থানান্তর করা হোক। ইউক্রেনীয় কর্তৃপক্ষের যুক্তি ছিল যে, জর্জীয় কর্তৃপক্ষের হেফাজতে থাকলে তার নিরাপত্তা নিশ্চিত হবে না।

### '''স্লোভাকিয়ায় অভ্যুত্থান ষড়যন্ত্রের অভিযোগ'''
২০২৫ সালের ৩১ জানুয়ারি স্লোভাকিয়ার প্রধানমন্ত্রী রবার্ট ফিৎসো দেশটির গোয়েন্দা সংস্থা "স্লোভাক ইনফরমেশন" সার্ভিসের সঙ্গে যৌথভাবে জর্জীয় লেজিয়নের বিরুদ্ধে স্লোভাকিয়ায় সরকারবিরোধী বিক্ষোভ সংগঠনের মাধ্যমে দেশে অভ্যুত্থান ঘটানোর ষড়যন্ত্র করার অভিযোগ তোলে। এক সংবাদ সম্মেলনে রবার্ট ফিৎসো জর্জীয় লেজিয়নের কমান্ডার মামুকা মামুলাশভিলির কিছু ছবি প্রদর্শন করেন। এসব ছবিতে দেখা যায় যে, মামুলাশভিলি সরকারবিরোধী বিক্ষোভকারী সংগঠন "*মিয়ের উক্রাইনের"* কর্মী লুসিয়া শ্তাসেলোভা ও অনলাইন সংবাদ ভাষ্যকার মার্টিন এম. শিমেচকার সঙ্গে উপস্থিত ছিলেন। উল্লেখ্য যে, মার্টিন এম. শিমেচকা হলেন স্লোভাকিয়ার বিরোধীদলীয় নেতা মিখাল শিমেচকার পিতা।

এই অভিযোগের প্রেক্ষিতে মামুকা মামুলাশভিলিসহ আরও ৯ জন ব্যক্তির বিরুদ্ধে স্লোভাকিয়ার ভূখণ্ডে প্রবেশের ওপর নিষেধাজ্ঞা আরোপ করা হয়।

## পুরস্কার

* তৃতীয় ডিগ্রির ভাখতাং গরগাসালি খেতাব (১৯৯২)
* ইউক্রেনীয় "পিপলস হিরো" খেতাব
* সাহসিকতার জন্য খেতাব 
* ইভান মাজেপা ক্রস
* “ইউক্রেনের প্রতি ত্যাগ ও ভালোবাসার জন্য” পদক

## আরো দেখুন

* রুশ-জর্জীয় যুদ্ধ
* আবখাজিয়া যুদ্ধ
* রুশ-ইউক্রেনীয় যুদ্ধ

## তথ্যসূত্র


## বহিঃসংযোগ

* Мамука Мамулашвілі розповів чому Грузія воює в Україні
* Командир грузинского легиона на Донбассе

বিষয়শ্রেণী:১৯৭৮-এ জন্ম
বিষয়শ্রেণী:রুশ-ইউক্রেনীয় যুদ্ধ
বিষয়শ্রেণী:ইউক্রেনীয় জেনারেল
বিষয়শ্রেণী:জীবিত ব্যক্তি